Prentútgáfa Stundarinnar kemur næst út þann 7. febrúar . Þessi grein er meira en 4 ára gömul . Veröld flóttafólks sýnd með myndum af drukknuðum flóttabörnum Varúð - meðfylgjandi myndir geta vakið óhug . Ísland hefur lýst yfir að tekið verði á móti 50 flóttamönnum . Óttast er að tvö hundruð flóttamenn hafi drukknað á Miðjarðarhafinu í fyrrinótt . Stundin ræðir við flóttamenn sem hafa reynt að komast til Íslands . Síðustu daga hafa hundruð flóttamanna drukknað í Miðjarðarhafi . Öll þeirra eru að reyna að komast framhjá sífellt harðnandi landamæragæslu Evrópu , mörg til að flýja stríð og örbirgð . Í gær birti listamaðurinn Khaled Barakeh ljósmyndir af dánum börnum sem hafði skolað á land eftir að bát þeirra hvolfdi á Miðjarðarhafinu . „ Frá gærnótt hafa meira en 80 Sýrlendingar og Palestínumenn drukknað í Miðjarðarhafinu nálægt Líbýuströndum við að reyna að ná til Evrópu , “ segir hann í lýsingu með myndunum . Talið er að í heild hafi um 200 manns drukknað . Evrópsk yfirvöld hafa reynt að ásaka smyglara um dauðsföllin . Með því er átt við fólkið sem selur flóttamönnum far í bátunum . Matteo Renzi , forsætisráðherra Ítalíu , hefur meira að segja hvatt til þess að bátarnir verði eyðilagðir svo enginn geti lagt af stað í hættuförina yfir Miðjarðarhafið . Navid Nouri , flóttamaður frá Íran sem býr nú á Íslandi , er ósammála þessari nálgun . Hann fór frá Tyrklandi til Grikklands í bát árið 2008 , en flestir flóttamenn fara þá leið inn í Evrópu . Hann segir fólk fara sjálfviljugt með smyglurunum því það eigi ekki annan kost . Í raun sé mesta hættan á ferðinni af evrópskum landamæravörðum . „ Ef gríska strandgæslan finnur þig í sjófærum bát þá þvinga þeir þig til að fara aftur til Tyrklands , “ segir Navid . „ Smyglararnir kenna einum flóttamanninum að sigla í skiptum fyrir ódýrara far . Honum er sagt að stinga gat á bátinn þegar komið er á áfangastað , svo það sé ekki hægt að senda bátinn til baka . “ Þetta sé þó bara áreiðanlegt þegar fjölskyldur eru í bátunum . Viðhorf til einstæðra karla séu miskunnarlaus . „ Starfsmenn landamæragæslunnar reyna sjaldnast að eiga samskipti við fólkið til að athuga mögulega þörf þeirra á vernd “ „ Vinur minn hefur reynt þrisvar eða fjórum sinnum að komast til Grikklands , en alltaf mistekist . Eitt skiptið var hann í gúmmíbát við fjórða mann og mætti strandgæslunni . Hún tók þá upp í skipið , rændi þá öllu sem þeir höfðu og setti þá aftur í bátinn – og stungu gat á hann . Einn þeirra þurfti að halda fyrir gatið meðan hinir réru aftur til Tyrklands . Það tók átta tíma . “ Human Rights Watch lýsti sambærilegum árásum strandgæslunnar í skýrslunni „ Stuck in a revolving door “ árið 2008 , og bætti þar við að „ starfsmenn landamæragæslunnar reyna sjaldnast að eiga samskipti við fólkið til að athuga mögulega þörf þeirra á vernd “ . Hátt í þrjú þúsund drukknaðir Navid segist hafa valið sjóleiðina því landleiðin er jafnvel verri . „ Ef þeir grípa þig á landleiðinni taka þeir þig og fleygja þér strax til baka , án tillits til laga . “ Þetta ár hafa hátt í þrjúþúsund manns drukknað í „ síki Evrópu “ , eins og erlendir fjölmiðlar eru farnir að kalla Miðjarðarhafið . Líkurnar á að deyja í flóttamannabát eru hundraðþúsundfalt hærri en að deyja í flugslysi . Þrátt fyrir það fljúga aðeins örfáir flóttamenn til Evrópu , því þeir fá ekki vegabréfsáritanir og er því ekki hleypt um borð . En jafnvel ef þeim tekst að fá falsaða pappíra er leiðin ekki greið . Einn hinna drukknuðu Sendur aftur frá Íslandi Gazabúinn Ramez Rassas fékk til dæmis falsaða vegabréfsáritun árið 2009 . Þegar hann komst úr herkvínni í Gaza og til Evrópu sótti hann um hæli í Noregi . Þar fékk hann þó ekki vernd heldur brottvísunarskipun , enda var stefna norskra yfirvalda gagnvart Palestínumönnum að veita þeim ekki hæli . Í stað þess að bíða brottvísunar fór Ramez til Íslands . Ísland sendi hann aftur til Noregs í fyrravor á grundvelli Dyflinnarreglugerðarinnar . Nokkrum vikum síðar var hann aftur kominn til Gaza . Svo byrjaði stríð . Hann reynir nú að komast aftur til Evrópu – í þetta skipti með bát . „ Ísland leit ekki á mig sem manneskju “ „ Ef ég kemst yfir hafið hef ég tækifæri til að hefja nýtt og öruggt líf , “ segir hann mér í netspjalli . „ Auðvitað er ég hræddur . En ef þú lifir á stað eins og þessum er valið milli dauða og flótta . “ Málsmeðferð Ramez á Íslandi og í Noregi veldur honum mikilli biturð . „ Yfirvöldum á Íslandi var alveg sama um söguna mína . Ég var bara Dyflinnar-tilfelli og átti að fara til Noregs . Það skipti engu máli fyrir þau hvernig ég slapp frá Gaza , hvaða hættur ég lagði á mig til að komast til Evrópu . Ísland leit ekki á mig sem manneskju , lét sig engu varða hvað Noregur gerði við mig . “ LíkpokarTalið er að um tvö hundruð hafi drukknað í fyrrinótt . „ Þau drukknuðu öll “ Þegar Ramez kemst frá Gaza tekur við ógnvænlegt ferðalag . Navid segir að óttinn og ímyndunin um sjóferðina á Miðjarðarhafi komist ekki nærri upplifuninni . „ Ég vissi alltaf að það er hættulegt að fara yfir . En það er eitt að heyra það , annað að prófa það . Hópurinn sem fór á undan okkur fór í góðu veðri . Þess vegna ákváðu þau að senda fjölskyldurnar , en við einhleypingarnir urðum eftir . Þau drukknuðu öll . Þau héldu að það væri í lagi en þau drukknuðu öll . Við hefðum átt að fara með þeim báti , einhleypu strákarnir . “ Þrátt fyrir hætturnar er Ramez samt ákveðinn að fara um leið og færi gefst . „ Gaza er fangelsi . Jafnvel þótt nú sé ekki stríð , þá höfum við ekkert líf , engan frið , ekkert frelsi , ekkert . Sýrlenskt fólk getur flúið sitt stríð . Við erum föst . “ Viðbrögð Evrópu við komu flóttamanna hafa verið að reyna að hægja á henni . Það hefur ekki virkað . Örvænting og ákveðni fólksins sem kemur er of mikil . Sama hve hættuleg leiðin hefur verið gerð , þá hafa flóttamenn samt áfram reynt við hana , fleiri og fleiri með hverju árinu . Þar til stefnubreyting á sér stað verður ferðin til Evrópu áfram háskaför . Þangað til mun líkum barna áfram skola á strendur Miðjarðarhafsins . Ísland taki á móti 50 flóttamönnum Íslensk yfirvöld lýstu því yfir gagnvart ráðherraráði Evrópusambandsins í Brussel í júlí að þau hyggðust taka á móti 50 flóttamönnum á þessu og næsta ári , að gefnu samþykki Alþingis . Í yfirlýsingu stjórnvalda var vitnað í Eygló Harðardóttur félagsmálaráðherra : „ Þær þjóðir sem geta verða að axla ábyrgð og gera sitt til að létta á vandanum . “ Stofnaður hefur verið hópur á Facebook þar sem krafist er þess að Ísland taki við fimm þúsund flóttamönnum . Rúmlega þrjú þúsund hafa gengið í hópinn .